A népzene megüti a fülemet

Gitározni óriási kedvvel és lendülettel kezdtem, képes voltam napi

húsz órát gyakorolni. S bár gyorsan fejlődtem, én mégis lassúnak

találtam. Természetesen a beat-korszak engem is megérintett, hos�-

szú hajat növesztettem, Rolling Stonest, Beatlest, Jimi Hendrixet,

Illést hallgattam, de előszeretettel tanultam a ’68-as táncdalfesztivál

után kiadott kis füzetekből is.

Egyszer a bátyám szólt, hogy várnának egy próbára, amit az egyik

motoros barátja, Szabó Imi szervez. Elmentem a gitárommal, gondoltam,

majd lesz valami. Csöngettem a megadott ajtón, és ahogy

beléptem, egy dudanóta ütötte meg a fülemet. Tizenhét éves voltam

ekkor, és életemben először csodálkoztam rá, hogy magyar népzenét

hallok. Iskolai tanulmányaim során nem találkoztam ilyen zenével,

leginkább öreg néniket, citerazenekarokat sikerült néha elkapnom

a rádióban, bár hozzá kell tenni, főleg a Szabad Európa Rádiót és a

Radio Luxembourg-ot hallgattam.

Ezen a próbán aztán megkíséreltünk egy nevezőre kerülni, ami

nem volt könnyű, hiszen volt, aki furulyázott, volt, aki bőgőzött,

kontrázott, vagy hegedült. A gitárommal eléggé kilógtam a sorból,

de valahogy mégis összehoztunk egy zenekart. Billögő nevet adtuk

az együttesünknek, és boldogan mentünk a Sárospataki Diáknapokra,

ahol arany oklevelet kaptunk. Óriási élmény volt, amikor a széki

zenét gitárral kísértem, és már akkor éreztem, hogy megérintett

valami.